พาณิชย์ เร่งแก้ปัญหาราคามะเขือเปราะตกต่ำ จัดหาพื้นที่ให้เกษตรกรนำผลผลิตมาวางขายโดยไม่เสียค่าใช้จ่าย
นายวัฒนศักย์ เสือเอี่ยม อธิบดีกรมการค้าภายใน เปิดเผยกรณีมีข้อเรียกร้องให้หน่วยงานที่เกี่ยวข้องแก้ปัญหาราคาพืชผักตกต่ำจากการแพร่ระบาดของโควิด-19 ใน จ.เพชรบูรณ์ โดยเฉพาะมะเขือเปราะ ว่า กรมฯได้เร่งติดตามแก้ไขปัญหา โดยได้มอบหมายให้สำนักงานพาณิชย์จังหวัดเพชรบูรณ์ประสานตลาดกลางผัก จ.เพชรบูรณ์ (ตลาดสันติสุข) อำเภอหล่มสักจัดพื้นที่ให้แก่เกษตรกรที่จะนำผลผลิตไปวางจำหน่าย รวมทั้งประสานหน่วยงานราชการที่มีความต้องการบริโภค เช่น เรือนจำ โรงพยาบาล รับซื้อมะเขือจากเกษตรกรโดยตรง เพื่อเป็นวัตถุดิบในการปรุงอาหารเพิ่มมากขึ้น  ส่วนความช่วยเหลือเบื้องต้น กรมการค้าภายในได้ประสานห้างท้องถิ่น ในจังหวัดเพชรบูรณ์และจังหวัดพะเยา  จัดพื้นที่ให้เกษตรกรนำผลผลิตมาวางจำหน่ายโดยไม่ต้องเสียค่าใช้จ่าย เพื่อลดขั้นตอนการตลาดโดยไม่ต้องผ่านพ่อค้าคนกลาง และจะได้ประสานห้างค้าปลีกค้าส่งรายใหญ่ อาทิ  เทสโกโลตัส บิ๊กซี แม็คโคร เพื่อเข้าไปช่วยเชื่อมโยงต่อไป    ทั้งนี้ จากการลงพื้นที่ตรวจสอบข้อเท็จจริง ด้านการผลิต ด้านการตลาด ที่อำเภอหนองไผ่ และ อำเภอหล่มสัก พบว่าผลผลิตมะเขือเปราะจะออกสู่ตลาดมากในช่วงเดือนกุมภาพันธ์ - มีนาคม 2564 ประมาณร้อยละ 27 ของผลผลิตทั้งหมด สำหรับอำเภอหนองไผ่ มีผลผลิตประมาณ 1,354 ตัน ด้านภาวะการค้า ปัจจุบันราคารับซื้อมะเขือเปราะ ตลาดกลางผัก จ. เพชรบูรณ์ และตลาดสี่มุมเมือง จ.ปทุมธานี  ปรับสูงขึ้นจากสัปดาห์ก่อน อยู่ที่กิโลกรัมละ 4-7 บาท // อธิบดีกรมการค้าภายใน กล่าวเพิ่มเติมว่า หากมีผลผลิตคงเหลือมาก ก็จะให้สำนักงานพาณิชย์จังหวัดต้นทางประสานจังหวัดปลายทาง เพื่อเชื่อมโยงกระจายผลผลิต ออกนอกแหล่งผลิตต่อไป อย่างไรก็ตาม แนวโน้มหลังจากการผ่อนคลายมาตรการการแพร่ระบาดของโควิด-19 คาดว่า จะมีความต้องการใช้เพิ่มขึ้น โดยเฉพาะธุรกิจบริการในพื้นที่ เช่นโรงแรม ภัตตาคาร และร้านอาหาร ซึ่งจะช่วยดูดซับผลผลิตของเกษตรกร และทำให้ราคาปรับตัวสูงขึ้นได้ระดับหนึ่ง